Postkaardisuuruste fotode valmistamise hind püsis pikalt tasemel 3-4,5 kr. Hinnasõja päästis valla K-Arvutisalong, kes hakkas filmi- ja digifotosid valmistama hinnaga 1,5 kr tükk.    Konkurendid ähvardasid Konkurentsiametisse pöörduda, kuna tegemist olevat dumpinguga. 1,5 kr olevat alla omahinna. Ostjad hääletasid rahakotiga. Lühikese ajaga valmistas K-Arvutisalong üle 100 tuhande pildi. Et järjekorrad olid pikad, osteti juurde teine Agfa pildimasin. Lasin ka prooviks  paarkümmend digifotot teha, kuigi eelistan pilte CD-plaatidel hoida ja arvuti või teleri ekraanil vaadata. Piltide kvaliteedile polnud midagi ette heita. Kindel see, et 4,5 kr eest oluliselt paremat pilti ei saa.    Konkurendid olid sunnitud hindu langetama. Photopointi poodides saab nüüd samuti 10x15 fotosid 1,5 kr tükihinnaga tellida. K-Arvutisalong langetas postkaardisuuruste filmi- ja digifotode hinna 1,45 kroonile ja hakkas lisaks pakkuma 15x20 fotosid hinnaga 4 kr ja A4 fotosid hinnaga 9 kr tükk. Ilmselt saadakse ka selliste hindade korral veel kasumit. Aga kas piir on juba käes? Usun, et ei ole. Ei imestaks, kui varsti hinnad veelgi langevad.    Mitmes kohas küsitakse digifoto eest endiselt 4,5 kr. Väidetavalt kasutatakse kõrgema hinnaga firmades operaatorit, kes parema pildi kvaliteedi tagab. Ükski operaator ei suuda masstöö korral superkvaliteeti tagada. Kui operaator väsib, siis tõenäoliselt minnakse üle automaatkorrigeerimisele, kui tellija just ei nõua, et pilte üldse ei  korrigeerita.    Hea aeg digifotosõpradele. Neil pole vaja filme ilmutada ega raha ebaõnnestunud kaadritele kulutada. Paberfotod on odavad ja nendestki võib loobuda. CD-plaadile mahub palju pilte ja plaadid asendavad edukalt riiulitel tolmuvaid albumeid. Pealegi on arvutiekraanil värvid säravamad, pilti võib soovi korral suurendada jne. Sõpradele võib CD-plaadile salvestatud pilte näidata teleriga ühendatud DVD-mängija abil.    Langevad ka digifotokaamerate hinnad. Turule tulevad üha uued  mudelid, eriti kallimad 5-8 megapikslised kaamerad. Sellist kaamerat on vaja neil, kes soovivad suuri pilte paberile kanda.    Eesti Päevaleht avaldas 18.09.04 8 lk lisa Foto, kus digifoto ja digivideo probleeme põhjalikult käsitletakse. Samateemaline lisa Digi on ka Arvutikasutaja septembrinumbril. Arvan, et kui peres on arvuti, siis tasuks ka digifotokaamera muretseda.    Arvo Mägi  Delfi.ee